**E L Ő T E R J E S Z T É S**

**Szombathely Megyei Jogú Város Önkormányzata Közgyűlésének**

**2023. május 25-i ülésére**

**Javaslat Szombathely Megyei Jogú Város Önkormányzata 2023. évi költségvetéséről szóló 4/2023. (II.28.) önkormányzati rendelet I. számú módosításának megalkotására**

**I.**

A költségvetési rendelet I. számú módosítása Szombathely Megyei Jogú Város Önkormányzata 2022. évi maradvány elszámolásának jóváhagyásáról készült előterjesztésben és határozati javaslatban foglaltaknak megfelelően tartalmazza a költségvetési előirányzatok módosítását. Továbbá tartalmazza a 2023. év I-IV. havi időszakában bekövetkezett változásokat, úgymint a központi támogatásokból, a támogatásértékű működési és felhalmozási bevételekből származó többletbevételek, a működéshez kapcsolódó többletbevételek, polgármesteri rendelkezések alapján történt előirányzat átcsoportosítások, az eddigi közgyűlési - bizottsági döntések végrehajtása, az intézmények által benyújtott saját hatáskörű előirányzat módosítási kérelmek valamint a források biztosítását igénylő tételek módosítását.

Szombathely Megyei Jogú Város Önkormányzata az Északi iparterület értékesítése kapcsán számos vállalást tett, amelyek közül az alábbi vállalások nem valósultak meg:

* Közlekedési csomópont saját költségen történő építése az alábbi műszaki tartalommal: A Magyar Közút Nkft. kezelésébe tartozó 8639 számú Szombathely-Csepreg összekötő út 3+102 szelvényében, a szelvényezés szerinti bal oldalon új, szintbeni csomópont kialakítására van lehetőség. A csomópontban az útügyi műszaki előírások és a közútkezelő előzetes tájékoztatása alapján új jobbra kiváló sáv építése és balra felálló sáv kialakítása szükséges cca. 175,0-175,0 m hosszban.
* Víziközművek (víz, szennyvíz) kiépítésének vállalása az alábbi főbb műszaki paraméterek alapján: vízvezeték építése cca. 1650 m hosszban D160 KPE átmérővel,

Szennyvízcsatorna építése:

gravitációs:  NA 400 átmérővel 590 m hosszban NA 315 átmérővel 100 m hosszban

nyomott vezeték: NA 160 átmérővel 680 m hosszban.

* Az új csomóponttól a 22 kV-os fogadóállomás és a Söptei focipálya között cca. 150,0 m hosszú út építése.

A fenti fejlesztésekre az értékesítésből befolyó összegből jelenleg rendelkezésre álló forrás 295 millió Ft. Az útépítés tervezői becslése 376 millió Ft, a víziközművek kiépítésének költsége pedig 240 millió Ft. A két beruházás végleges forrásigénye jelen pillanatban nem határozható meg, függ egyrészt a beérkező ajánlatok nagyságától, másrészt az ÁFA visszaigénylés kérdésétől.

Javaslom, hogy a beruházásokhoz szükséges beszerzési eljárások elindítása érdekében az Északi iparterület fejlesztésére 240 millió Ft kerüljön biztosításra a jelen rendelettervezetben meghatározott források terhére.

**II.**

A Szombathelyi Margaréta Óvoda vezetője a Szombathelyi Margaréta Óvoda létszám-előirányzatát 1 fő óvodapedagógus státusszal kéri 2023. szeptember 1. napjától megemelni. Az óvodában két GYES-en lévő óvodapedagógus kezdi meg újra a munkát. A két visszatérő óvodapedagógus helyén lévő óvodapedagógusokat szeretné megtartani, és a visszatérőket gyakorlott, szakmailag kiváló óvodapedagógus mentorálása mellett betanítani a következő nevelési év június 30. napjáig.

Az óvoda létszám-előirányzata így 19 főről 20 főre módosul, ezen belül a szakmai létszám 19 főre nő, az intézmény üzemeltetési létszáma változatlanul 1 fő lesz. A létszámbővítés 2023. szeptember 1. napjától 2024. június 30. napjáig határozott időre szól, melynek bér- és járulékköltségét szükséges az óvoda költségvetésében biztosítani.

**III.**

A Közgyűlés ülésein az önkormányzati tulajdonú gazdasági társaságok és intézmények kapcsán többször szerepelt a dolgozók bérrendezésének szükségessége. Ennek indoka részben a minimálbér és a garantált bérminimum 2023. január 1-től történő jelentős mértékű megemelése, részben az energiaválság okozta infláció folyamatos emelkedése, melyek együttesen kényszerítik ki a bérek rendezését annak érdekében, hogy a munkáltatók a munkavállalóikat meg tudják tartani, így a feladataikat a megnehezített körülmények között is el tudják látni.

A Szociális és Lakás Bizottság 2023. februári ülésén problémaként vetődött fel, hogy a Pálos Károly Szociális Szolgáltató Központ és Gyermekjóléti Szolgálat folyamatos létszámhiánnyal küszködik, melynek oka elsősorban az alacsony munkabér. A közalkalmazotti bértábla gyakorlatilag teljesen megegyezik a minimálbérrel, illetve a garantált bérminimummal. A tavalyi évben 21 főnek szűnt meg a munkaviszonya, melyből 16 fő az alacsony bérezés miatt ment másik munkahelyre.

A szociális ágazat többi résztvevőjét vizsgálva megállapítható, hogy a bölcsődei dolgozók részére 2017. évtől megállapított bölcsődei pótlék 2020. január 1. és 2021. január 1. dátummal két lépcsőben emelkedett, majd 2022. januárjától ismét jelentős béremelés történt a bölcsődei dolgozók körében.

A szociális szférába tartozik a Fogyatékkal Élőket és Hajléktalanokat Ellátó Közhasznú Nonprofit Kft., amely szintén a Pálos Károly Szociális Szolgáltató Központ és Gyermekjóléti Szolgálattal azonos problémákkal küzd, az alacsony munkabér ott is nehézségeket okoz.

Tekintettel arra, hogy a jelenlegi világgazdasági válság következményeinek kezelésében a szociális dolgozókra még nagyobb feladat hárul, meg kell becsülni a szociális szférában dolgozókat, ezért javaslom, hogy Pálos Károly Szociális Szolgáltató Központ és Gyermekjóléti Szolgálat és a Fogyatékkal Élőket és Hajléktalanokat Ellátó Közhasznú Nonprofit Kft. dolgozói részére 2023. július 1. napjától egységesen havi bruttó 50.000,- Ft béremelés kerüljön megállapításra.

A béremelés fedezetét (2023. évre 71.572 eFt) a költségvetési rendelet módosítása tartalmazza.

A központi költségvetésből nem várható, hogy a köztisztviselők bérét rendezik, a 2023. évi költségvetési törvényben 38.650.- Ft-ban került meghatározásra az illetményalap (2008. óta változatlan összegben).

Előzőeket figyelembe véve a Polgármesteri Hivatalban 15 %-os, egységes mértékű béremelésre vonatkozó javaslatot terjesztek elő, megvizsgálva annak pénzügyi hatását, azzal, hogy az intézkedés a közszolgálati tisztviselőkről szóló 2011. évi CXCIX. törvény 133.§ (3) bekezdése alapján legkorábban 2023. szeptember 1. napjától határozott időre, 2024. február 29. napjáig kerülne végrehajtásra.

A Polgármesteri Hivatalban a 2022. évi pénzmaradvány a fenti 15 %-os mértékű béremelésre (járulékkal együtt) 104.894 ezer forint összegű fedezetet biztosít az illetményalap (47.000.- Ft) módosítása nélkül.

A jogalkotásról szóló 2010. évi CXXX. törvény (a továbbiakban: Jat.) 17. §-a értelmében a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a képviselő-testületet tájékoztatni kell. A költségvetési rendelet módosításának tervezete esetében is elkészítettük a hatásvizsgálatot. A tervezet társadalmi, gazdasági és költségvetési hatásait a költségvetési rendelettervezethez fűzött indokolás tartalmazza. Környezeti és egészségi következményekkel nem kell számolni. Az adminisztratív terhek nem nőnek.

A rendeletmódosítás megalkotásának szükségességét, a jogalkotás elmaradásának várható következményeit pedig az államháztartásról szóló 2011. évi CXCV. törvény (a továbbiakban: Áht.) és egyéb jogszabályi előírások szabályozzák.

A jogszabály alkalmazásához szükséges személyi, szervezeti, tárgyi és pénzügyi feltételek rendelkezésre állnak.

Az előzetes hatásvizsgálat eredményének mérlegelése alapján a rendeletmódosítás megalkotása a szabályozási cél eléréséhez feltétlenül szükséges.

Kérem a Tisztelt Közgyűlést, hogy a rendelet tervezetét megtárgyalni, a rendeletet megalkotni, és a határozati javaslatokat elfogadni szíveskedjék.

**Szombathely, 2023. május „ ”**

**/: Dr. Nemény András :/**

**I.**

**HATÁROZATI JAVASLAT**

**……../2023. (V.25.) Kgy. számú határozat**

1. Szombathely Megyei Jogú Város Közgyűlése a Szombathelyi Margaréta Óvoda létszám-előirányzatát 2023. szeptember 1. napjától 2024. június 30. napjáig határozott időre 19 főről 20 főre módosítja, ezen belül a szakmai létszám 18 főről 19 főre módosul, az intézmény üzemeltetési létszáma változatlanul 1 fő marad.
2. A Közgyűlés a Szombathelyi Margaréta Óvoda 1 fő óvodapedagógus bér- és járulékköltségét – 1.330.000,- Ft - az óvoda 2023. évi költségvetésében biztosítja.
3. A Közgyűlés felkéri a Szombathelyi Margaréta Óvoda vezetőjét, hogy a szükséges munkáltatói intézkedéseket tegye meg.

**Felelős:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Gyabronka Magdolna, a Szombathelyi Margaréta Óvoda vezetője/

**Határidő:** azonnal /az 1., 2. pontok vonatkozásában/

2023. szeptember 1. /a 3. pont vonatkozásában/

**II.**

**HATÁROZATI JAVASLAT**

**……/2023.(V.25.) Kgy. sz. határozat**

Szombathely Megyei Jogú Város Közgyűlése úgy határoz, hogy 2023. július 1. napjától a Pálos Károly Szociális Szolgáltató Központ és Gyermekjóléti Szolgálat, valamint a Fogyatékkal Élőket és Hajléktalanokat Ellátó Közhasznú Nonprofit Kft. dolgozói részére havi bruttó 50.000,- Ft béremelést állapít meg. A Közgyűlés felkéri az intézmény és a Kft. igazgatóját, hogy a béremeléssel összefüggő munkáltatói intézkedéseket tegye meg.

Felelősök: Dr. Nemény András polgármester

Horváth Attila alpolgármester

Dr. Károlyi Ákos jegyző

(A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője

Kulcsár Lászlóné, a Pálos Károly Szociális Szolgáltató Központ és Gyermekjóléti Szolgálat igazgatója

Németh Klára, a Fogyatékkal Élőket és Hajléktalanokat Ellátó Közhasznú Nonprofit Kft. ügyvezetője)

Határidő: 2023. július 1.

**III.**

**HATÁROZATI JAVASLAT**

**……/2023.(V.25.) Kgy. sz. határozat**

Szombathely Megyei Jogú Város Közgyűlése úgy határoz, hogy 2023. szeptember 1. napjától a Polgármesteri Hivatalban dolgozó köztisztviselők és munkavállalók bérét egységesen 15 %-kal megemeli. A Közgyűlés felkéri a polgármestert és a jegyzőt, hogy a béremeléssel összefüggő munkáltatói intézkedéseket tegye meg.

Felelősök: Dr. Nemény András polgármester

Dr. Károlyi Ákos jegyző

(A végrehajtás előkészítéséért:

Nagyné Dr. Gats Andrea a Jogi és Képviselői Osztály vezetője

Stéger Gábor, a Közgazdasági és Adó Osztály vezetője)

Határidő: 2023. szeptember 1.